
МОТИВИ

към проекта на Инструкция за условията и реда за организиране и осъществяване на охраната на съдии, прокурори и следователи

	І. Причини, които налагат приемането на инструкцията: 
	През 2021 г., на основание чл. 391, ал. 3, т. 3 от Закона за съдебната власт, за уреждане на условията за осъществяване на охраната на магистрати е приета Инструкция И-1от 10.11.2021 год. за условията и реда за организиране и осъществяване на охраната на съдии, прокурори и следователи (ДВ, бр. 96 от 2021 г.). 
	С оглед на увеличението в обема и динамиката на работа през последните години, се обосновава необходимостта от преструктуриране, което от своя страна ще създаде възможности за по-ефективен контрол, по-добра организация на работните процеси и вземане на целесъобразни и рационални управленски решения по отношение охраната на магистратите.
	Допълнителен мотив за изготвянето на нова Инструкция е фактът, че в Главна дирекция „Охрана“ има само една регистратура за класифицирана информация, разположена в Централно управление. До настоящия момент цялата документация, свързана  с осъществяване на охраната на съдии, прокурори и следователи, се изготвя при спазване изискванията на Закона за защита на класифицираната информация. Изготвянето на съпътстващите документи и кореспонденция от служители от териториалните звена „Охрана“ се забавя и затруднява, с оглед на необходимостта от придвижването им до гр. София.
	
	ІІ. Цели, които се поставят с приемането на инструкцията: 
	С проекта на инструкция се цели детайлно да се уредят условията и редът за организиране и осъществяване на охраната на съдии, прокурори и следователи, застрашени във връзка с изпълнение на служебните им задължения.
	Цели се създаването на централизиран подход при дейностите на ръководство и контрол при осъществяване на охраната.
	С организирането на охраната от отдел в Централно управление на Главна дирекция „Охрана“ се цели повишаване на ефективността и уеднаквяване на практиката по прилагането на инструкцията. 
	Цели се съкращаване на времето за изготвяне на документи и кореспонденция свързана  с осъществяване на охраната на съдии, прокурори и следователи.
	ІІІ. Финансови и други средства, необходими за прилагането на новата уредба: 
	За прилагането на инструкцията не са необходими допълнителни финансови средства. 
	Прилагането на проекта на инструкция ще се изпълнява в рамките на утвърдения бюджет за съответната година. 
	Предложеният проект на акт не води до въздействие върху държавния бюджет. 

	ІV. Очаквани резултати от прилагането: 
	С приемането на нормативния акт ще се постигне подобряване на организацията и цялостната дейност по охраната на съдии, прокурори и следователи, предвидена с чл. 391, ал. 3, т. 3 от Закона за съдебната власт. 
	Ще се подобри организацията на работните процеси, което ще доведе до вземане на целесъобразни и рационални управленски решения по отношение охраната на магистратите.
	Контролът върху  дейностите, свързани с осъществяване на охраната на съдии, прокурори и следователи, ще бъде по-ефективен.
	Очакваните резултати от прилагането на предложения подзаконов нормативен акт са осигуряване на адекватна защита, преодоляване на забавянето при изготвянето на необходимите документи и кореспонденцията във връзка с осъществяването на охраната на съдии, прокурори и следователи, застрашени във връзка с изпълнение на служебните им задължения.
	Ще се намали рискът от настъпването на неблагоприятни последици свързани с охраната на лицата.

	V. Анализ за съответствие с правото на Европейския съюз: 
	С проекта на акт не се предвижда въвеждане на правото на Европейския съюз. 
	Разглежданата материя е предмет на национална уредба. С оглед на това, с проекта не се въвеждат разпоредби от правото на Европейския съюз, поради което не следва да се изготвя анализ за съответствие с него и не е приложена таблица за съответствие с правото на Европейския съюз. 
	 
[bookmark: _GoBack]	 На основание чл. чл. 391, ал. 3, т. 3 от Закона за съдебната власт проектът на подзаконов акт се съгласува с пленума на Висшия съдебен съвет. 
Съгласно чл. 26, ал. 3 и 4 от Закона за нормативните актове проектът и мотивите ще бъдат публикувани на интернет страницата на Министерството на правосъдието и на Портала за обществени консултации за провеждане на обществено обсъждане за срок от 30 дни.

